
A vegyi terrorizmus jellemzői veszélyei és az ellene való védekezés lehetőségei



Tudományos diákköri munkám témájául a vegyi terrorizmus jellemző veszélyeinek bemutatását és az ellenük való lehetséges védekezési módok ismertetését választottam. A téma aktualitását bizonyítja a 2013-as évben Szíriában történt vegyi fegyverekkel végrehajtott támadás, valamint a tény, hogy a vegyipar fénykorát éljük. Egy bekövetkezett terrorcselekmény maga a megtestesült katasztrófahelyzet, amely közvetlenül érinti a lakosságot. Ezek az események nagyszámú áldozatokkal járhatnak váratlanságuknál fogva, de az áldozatok száma a megfelelő felkészüléssel csökkenthető.
Dolgozatom első részében ismertetem az egyes mérgező harcanyagok tulajdonságait, a vegyi hadviselés kezdetét, és a vegyi fegyverek betiltására tett nemzetközi erőfeszítéseket. Ebben a fejezetben megemlítem a vegyipari létesítményekben végrehajtható szabotázsakciók lehetőségét is, mely a vegyi terrorizmus egy olyan részét képezi, ahol nem vegyi fegyverekkel hajtanak végre támadást, de a lényegi károkozást vegyi anyagokkal végzik. Ezt követő részben írok a terrorizmus főbb jellemvonásairól, működési logikájáról és a vegyi fegyverekkel való kapcsolatáról, valamint a terroristák általi felhasználhatóságuk legvalószínűbb formáiról. A célpontokat illetően az általam legveszélyeztetettebbnek ítéltekről írok. A terrorizmus szerteágazó problémáját lehetetlen egy műben összefoglalni, ezért a teljesség igénye nélkül mutatom be magát a jelenséget. Pályamunkám utolsó fejezetében írok a katasztrófa elhárításban együttműködő szervekről, akiknek az együttes szerepvállalására szükség van a hatékony fellépéshez. Kitérek arra, hogy milyen tenni valók lehetnek a megelőzés területén és, hogy egy lehetséges esemény során mik azok a feltételek, amikre feltétlenül szükségük lehet az elhárításban illetve a mentésben résztvevőknek.
Az összegzésben kiemelem a fontosságát a szoros együttműködésnek a különböző terrorelhárító szolgálatokkal és a terrorizmus ellen küzdő nemzetközi szervezetekkel, valamint javaslatot teszek annak további vizsgálatára, hogy a kritikus infrastruktúra elemek megfelelő védettséggel rendelkeznek e egy esetleges vegyi támadás esetére.



